Sewe sterf tydens brand in KosterArgieffoto (pixabay.com) Sewe lede van ŉ gesin is dood toe ŉ brand in hul huis in Koster, Noordwes, uitgebreek het. Kapt. Aafje Botma, woordvoerder van die polisie, het gesê die gesin is vroeg Saterdagoggend dood toe ŉ brand in hul plakkershuis in Senthumule uitgebreek het. “Die brandweer is omstreeks 01:30 na die toneel ontbied. Sewe persone het in die huis verkool.” ŉ Kers het vermoedelik die brand veroorsaak, omdat daar nie elektrisiteit in die gebied is nie. Die sewe persone is Boitumelo Mafoko (48), Debogang Mafoko (21), Boikanyo Mafoko (19), Manga Mafoko (5), Mpopo Mafoko (3), Koketso Mafoko (2), and Sanga Mafoko, vier maande oud. Snuffelhonde was ook op die toneel en geen spoor van brandstof is gevind nie. Die polisie vermoed nie vuilspel nie. Die polisie doen ŉ geregtelike doodsondersoek.